রাজ্যে পর পর ধর্ষণ, সরকারের বিরুদ্ধে অনাস্থা প্রস্তাব কংগ্রেসের!

ওয়েব ডেস্ক : ওড়িশায় (Odisha) পর পর ঘটে চলেছে গণধর্ষণের ঘটনা। এবার তা নিয়ে আইনশৃঙ্খলা রক্ষায় গাফিলতির অভিযোগ তুলল বিরোধী দল কংগ্রেস (Congress)। সূত্রের খবর, বাদল অধিবেশনে সে রাজ্যের বিজেপি সরকারের বিরুদ্ধে অনাস্থা প্রস্তাব আনা হচ্ছে বলে জানানো হয়েছে কংগ্রেসের তরফে।

প্রসঙ্গত, গোপালপুর, বালাসোর, বলঙ্গা এবং ব্রহ্মগিরির মতো বিভিন্ন জায়গায় সাম্প্রতিককালে একের পর এক ধর্ষণের ঘটনা ঘটেছে। এ নিয়ে বৃহস্পতিবার বাদল অধিবেশনে শাসকদলের বিরুদ্ধে অনাস্থা প্রস্তাব আনছে বিরোধী দল কংগ্রেস (Congress)। এ নিয়ে কংগ্রেসের বিধানসভার দলনেতা রামচন্দ্র কদম বলেন, বর্তমান ওড়িশা (Odisha) সরকার মহিলাদের নিরাপত্তা, রাজ্যের আইন-শৃঙ্খলা, কৃষক, দলিত উপজাতি ও অন্যান্য অনগ্রসর-এর মতো বিষয়গুলি নিয়ে পদক্ষেপ করতে ব্যর্থ হয়েছে। সেই কারণে রাজ্য সরকারের বিরুদ্ধে অনাস্থা প্রস্তাবের সিদ্ধান্ত নেওয়া হয়েছে।

আরও খবর : বিহারের পর রাজধানী দিল্লিতে শুরু SIR

কংগ্রেস নেতা আরও বলেন, শুধু এই বিষয় নয়, আরও বেশ কিছু বিষয় বাদল অধিবেশনে তুলে ধরা হবে। তিনি জানান, সারের ঘাটতি, কালোবাজারি, এসসি, এসটি-এর মতো বেশ কিছু বিষয় তুলে ধরা হবে বিধানসভায়।

বর্তমানে ওড়িশা বিধানসভায় মোট আসন রয়েছে ১৪৭টি। এর মধ্যে বিজেপির (BJP) কাছে রয়েছে ৭৮ জন বিধায়ক। আর ৫১টি বিধায়ক রয়েছে বিজেডির (BJD) কাছে। কংগ্রেসের (Congress) কাছে রয়েছে ১৪টি বিধায়ক, সিপিআইএম-এর কাছে রয়েছে একজন বিধায়ক। আর নির্দলের কাছে তিন জন বিধায়ক রয়েছে। তবে সমস্ত দল রাজ্য সরকারের বিরুদ্ধে অনাস্থা প্রস্তাব আনলেও বদলাবে না বর্তমান সরকার।